**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՕԶՈՆԱՅԻՆ ՇԵՐՏԻ ՊԱՀՊԱՆՈՒԹՅԱՆ ՄԱՍԻՆ» ՕՐԵՆՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.**Հայաստանի Հանրապետության 2006 թվականի նոյեմբերի 27-ի «Օզոնային շերտի պահպանության մասին» օրենքի (այսուհետ` Oրենք) 3-րդ հոդվածի 1-ին մասը լրացնել 12-րդ, 13-րդ և 14-րդ կետերով հետևյալ բովանդակությամբ.

«12) **հոսակորուստ՝** սառնագենտ պարունակող կայանքներից (սառնարան, օդորակիչ, ջերմային պոմպեր) և տարաներից սառնագենտի կորուստը տարեկան 3 գրամից ավելի.

13) **հոսակորուստի դիտանցում՝** տնտեսավարողների կողմից օրենսդրությամբ սահմանված կարգով ապահովվող գործընթաց, որը ենթադրում է սահմանված դեպքերում և ժամանակահատվածում իրենց կողմից շահագործվող օդորակման, սառնամատակարարման, ջերմային պոմպերի համակարգերում հոսակորուստների հայտնաբերման նպատակով ստուգում և արձանագրում համապատասխան գրանցամատյանում.

14) **ռեգեներացված (վերականգնված) օզոնային շերտը քայքայող նյութ՝** արդեն իսկ օգտագործված, սակայն նոր նյութերի բնութագրերին համարժեք վերամշակված սառնագենտ:»:

**Հոդված 2.**Օրենքի 4-րդ հոդվածի 1-ին մասը լրացնել 8-րդ կետով հետևյալ բովանդակությամբ.

«8) օզոնային շերտը քայքայող նյութերի գործածման բնագավառում հոսակորուստների դիտանցման կարգի, դիտանցման արդյունքների հաշվառման գրանցամատյանի վարման կարգի և ձևի հաստատումը:»:

**Հոդված 3.** Օրենքի 6-րդ հոդվածի 1-ին մասը լրացնել 4-րդ կետով հետևյալ բովանդակությամբ.

«4) օզոնային շերտը քայքայող նյութերի ներմուծումը մեկանգամյա օգտագործման տարաներով, բացառությամբ լաբորատոր նպատակներով ներմուծման դեպքերի:»:

**Հոդված 4.** Օրենքի 8-րդ հոդվածի 4-րդ մասը «հաշվետվություն:» բառից հետո լրացնել «Այն տնտեսավարող սուբյեկտները, որոնց կողմից գործարկվող օդորակման, սառնամատակարարման և ջերմային պոմպերի համակարգերը կառավարության կողմից հաստատված կարգով համարվում են հոսակորուստների դիտանցման ենթակա օբյեկտներ, պարտավոր են ոլորտի պետական լիազոր մարմնի գրավոր կամ էլեկտրոնային պահանջով երեք աշխատանքային օրվա ընթացքում ներկայացնել նախորդ հաշվետու ժամանակաշրջանների համար օզոնային շերտը քայքայող նյութերի հոսակորուստների դիտանցման արդյունքների վերաբերյալ հաշվետվությունները: Հոսակորուստների հայտնաբերումից հետո դրանք պետք է վերացվեն հնարավորինս շուտ, բայց ոչ ուշ, քան 14 օրվա ընթացքում:» բառերով:

**Հոդված 5.** Օրենքի 9-րդ հոդվածը լրացնել 4-րդ մասով հետևյալ բովանդակությամբ.

«4) Արգելվում է օզոնային շերտը քայքայող նյութերի ներմուծումը Հայաստանի Հանրապետություն 2024 թվականից, բացառությամբ ռեգեներացված (վերականգնված) նյութերի, որոնք կարող են ներմուծվել մինչև 2030 թվականը ներառյալ:»:

**Հոդված 6.**Սույն օրենքն ուժի մեջ է մտնում 2023 թվականի հունիսի 1-ից: